Dila tteba bitupa ka nu loni ge ka bixxudiha lhe ka benneola ge ka nu Israel‑ni lhe,
anágaba ka nu ruleꞌekinna ka benne nu ra lo bia bennabi bodhaꞌan Moisés‑ni lhe adíru ka nu ruinkana elhuxtisi gekaniha lhe,
nianna bedaꞌa roꞌokani nna bexxigakana Jesús‑ni nna chekane gwagaꞌakane lo Pilato‑ni.
Pilato‑ni nna unnaba tisane,
rane:
―¿Si lu nuní ankalu nu rinnabia ge ka benne Israel‑ni?
Labie nna bekabie geni,
ree na:
―Luba chi ra deki nuná ankaa xa.
Kumu ka nu loni ge ka bixxudiha ixeba nu rusiakana ikie,
de nuha nna bedennaba tisa Pilato‑nie attu libe,
rane:
―¿Si lagwa gwekabilu?
Biyúruga ixeba nu rusia ka nuní ikilu.
Ttaka Jesús‑ni nna labí bekabie geni.
De nuha nna Pilato‑ni rugía yaꞌabana de labí rekabie.
Kua risiaba laní Pascua rodilaa Pilato‑ni ttu ka nu tee lisiyya.
Nu rakaba le ka benne olhána.
Laꞌaniagaba tee ttu nubiyú lisiyya lána Barrabás.
Tena lisiyya len adí ka luesini.
Lakana beseꞌe disakana lo ka uxtisi nna benkana elhutti.
Nianna ixeru ka benne bisinke ata do Pilato‑ni nna unnabake lenna kini odilána ttu nu tee lheꞌe lisiyya attiba labinna ruinna ttu ttu ida.
Nianna tti bekabi Pilato‑ni gekani,
rana kana:
―Lebiꞌi benne Israel,
¿si gwa raka lele odiláya nu rinnabia gele‑ni?
Aníha ra Pilato‑ni kumu rite dábinna deki ka nu loni ge ka bixxudiha,
de ritisibakinna Jesús‑ni nna gwagaꞌakane loni.
Nianna tti redea Pilato‑ni kana attu libe:
―Nianna,
¿bí raka lele udhakaa nu tenle láni nu rinnabia gele?
Lakana nna ribesiꞌakana idisa,
rákana:
―¡Betá nuná lo ya kurusi!
Ttaka Pilato‑ni nna rana kana:
―¿Beaka?
¿Bí nu satsa ben nuní?
Ttaka lakana nna adíla idisa ribesiꞌakana,
rákana:
―¡Betá nuná lo ya kurusi!
Ttaka Pilato‑ni,
de ruinna kini eyaꞌan tsena len ka benne,
aníoka nna bolhána Barrabás‑ni beria nuha lisiyya.
Nianna tti udhelha Pilato‑ni bekulhakana Jesús‑ni.
Iki de nuha nna botene lasi nákani kini utákane lo ya kurusi.
Nianna che ka soldaduha bie laliꞌa guskadu ata do nu rinnabia ge Roma‑ni.
Niha bottupakana iyá xea ka soldaduha
nna tti begukukane ttu lari xiná chulha.
Nianna benkana ttu corona yetsi nna uluꞌukana ikie
nna udulo ttebakana delo tisaba rinnekana idisa,
rákane:
―¡Xxeni ra lelu xa nu rinnabia ge ka nu Israel!
Nianna tti riginkana ikie len ttu vara ge nu rinnabia lhe ruttuttu xxenkani loe nna tti riyettakana rudú xibikani arloe.
Iki de chi bedhaka xiikaneha,
nianna tti bebeakana latie lari xináha nna bogukukane ka xoeha,
nianna tti uleakane ki utákane lo ya kurusiha.
Ka soldaduha nujakinna Jesús‑ni ya kurusiha.
Lo neda dia lenkaneha,
niha betiꞌakana Simón ge lheꞌesi Cirene,
xxudi ka Alejandro‑ni lhe Rufo‑ni lhe.
Benneha dedábie ugíe lheꞌexxi.
Nianna bedo doelha ka soldaduha bie kini uje kurusi ge Jesús‑ni.
Nianna tti dia lenkana Jesús‑ni nna bisin lenkane ttu latti ata tee láni Gólgota.
(“Gólgota” dienna innána:
Bega Iki Nu Yatti.)
Niha begwekane vinu chixxina nu xixxi tee láni mirra,
ttaka lee nna labí uka lebie iꞌiye vinuha.
Nianna tti betákane lo ya kurusiha.
Ka soldaduha nna bedelhakana suerti kini elhaꞌakana ka xo Jesús‑ni kini ulaꞌana nú ka xoeha eche ttu ttukana.
Retin jaa dila nuha betákane lo ya kurusiha.
Nianna tti betákana ttu breta xekie ata rigixxiꞌa bí lo niꞌa ge betákane lo ya kurusiha.
Lo bretaha dia ra:
“Nuní ankana nu rinnabia ge ka benne Israel.”
Betágabakana a chupa ka nubiyú lo ka ya kurusi.
Ka nuha benkana ubana.
Ttúna betákana daka ná banie nna attuna nna betákana daka ná yattie.
[Aníha ki gwado tisa ge nu ra lo ka yetsi ge Tata Do Yebáha,
ata dia ra:
“Betselabakane len ka nu ruin tulhaha.”]
Ka nu rite ata taabieha nna ruttába ikikani rulisa xxattakane,
rákana:
―¡Kaxa!
¡Lu ralu deki ottampalu yotu‑na nna delo tsunna ubisaba chi elhidhalu na!
¡Ganna gwalíginlu nna titúbalu benchu ki lhaalu lo ya kurusi‑na nna beyadichu!
Aníha‑gaba ruin ka nu loni ge ka bixxudiha lhe ka nu ruleꞌekinna ka benne nu ra lo bia bennabi bodhaꞌan Moisés‑ni,
rulisa xiikane nna ra luesikani:
―Ki ka benne subi gwa bodilána,
ttaka lana nna a raka geni lhaa titúbana lo ya kurusi‑na.
¡Ki rana deki ankana Cristu nu rinnabia ge ka benne Israel‑ni,
gwelha eyadichuna ki ilenriꞌi,
kini anáchu nna riꞌi tsia leriꞌi!
Anágaba axtagaba ka nu taa len Jesús‑ni lo ka ya kurusiha rulisagabakane.
Tti chi begwena retin tsiꞌinuha (12) itúba yiesi lo yu‑ni bechulha nna axtaliba retin tsunnaha beyani.
La uraha‑gaba nna uresiꞌa Jesús‑ni itú lebie,
ree:
―Eloi,
Eloi,
¿lama sabactani?
―Tisa‑ni dienna innána:
Tata Do Yebaa kia,
¿beaka rudhá ikilu neti?
Adí ka nu seꞌe niha,
tti biyienkinna nu unneeha,
nianna ra luesikani:
―Gwaludoruga nagale,
chi raxina profeta Elías‑ni.
Nianna tti biresu tteba ttu nubiyú du niha gwaxxína ttu xunu nna bodibidhana nuha len vinu idí,
nna tti bexxikana nuha lo ttu iyyaxtila nna bedona nuha roꞌo Jesús‑ni ki iꞌiye.
Nianna rana:
―Naa la taana.
Ulannichuriꞌi si gwita Elías‑ni echidana na lo ya kurusi‑na.
Jesús‑ni nna uresiꞌe idisa,
nianna utti ttebe.
Looraha nna bireda lari daa lheꞌe yotuha,
chubaa tí uka nuha biredana.
Udulo xekini nna axtaba xaniꞌani bireda.
Soldadu nu baninna ttu gayua (100) ka soldadu ge Roma‑ni,
nuha duna gaxxaba arlo Jesús‑ni nna tti biyieninna uresiꞌe lhe tti bilenna gasina uttie,
nianna tti unnena,
rana:
―Nubiyú‑ni gwalíba anka nuní Xiꞌin Tata Do Yebáha.
Seꞌegaba ttu chupa ka benne nuila,
idittuliba seꞌeke rulannike.
Lheꞌe ka benneha sela María Magdalena lhe Salomé lhe.
Niha‑gaba du María nan ge José‑ni lhe Jacobo nu gwexxaha lhe.
Ka benne nuila‑ni nuha gwanalhake Jesús‑ni lhe bete náke lenbie tti rekie daka Galilea‑ni.
Ata seꞌeke gwelanniha,
niha‑gaba seꞌeru ixe ka nuila ka benne ugía lenke bie Jerusalén‑ni.
Tti chi ulha sá viarna,
la sáha nuha chi reseꞌe tse ka benne Israel‑ni ki udaxxuke sá reyaka lekeha,
laꞌania nna ugía José benne lheꞌesi Arimatea,
benneha labí usinie gwatteꞌe lo Pilato‑ni kini rennabe echide Jesús‑ni lo ya kurusiha.
José‑ni anke ttu ka nu resá lagwi ge ka nu runi elhuxtisi ge ka benne Israel‑ni lhe anágaba dogabe ribede isia sá innabia Tata Do Yebáha.
Pilato‑ni uka ttebinna tti binana deki chiba utti Jesús‑ni.
Nianna uxi ttebana soldadu nu baninna adí ka soldaduha ki unnaba tisana nuha ganna si gwalí chi uttie.
Tti utixxiꞌen soldaduha na deki gwalíba chi utti Jesús‑ni,
nianna bote ttebane len José‑ni.
José‑ni nna uyoꞌona ttu lari sibi nna tti bechidana Jesús‑ni nna bottesine lheꞌe lariha,
nianna gwakatsine lheꞌe ttu baa ucheꞌenna lheꞌe ttu íyya daa niha.
Nianna tti bottulhuna ttu íyya nna gwadheana roꞌo yieru baaha.
María Magdalena‑ni lhe María nan ge José‑ni lhe,
lake bilákanie ata bigatsi Jesús‑ni.
Tti chi ute sá tti reyaka le ka benne Israel‑ni,
María Magdalena‑ni lhe Salomé‑ni lhe María nan ge Jacobo‑ni lhe uyoꞌoke ixe loo ka nu rure ixixxi kini sattabike lati Jesús‑ni.
La dila bedulo xumanuha nna dila tteba si dáruba riria tatubisa‑na,
dia ka benne nuilaha ata bigatsi Jesús‑ni.
Laka yuꞌuke nedaha nna ra luesike:
―¿Núru nuha kuana íyya yaya roꞌo yieru baaha ganna?
Aníha ráke kumu yalhá xeni anka íyyaha.
Ttaka atti belannike roꞌo yieru baaha nna bilákanie chiba bisila íyyaha.
Tti utaꞌake lheꞌe yieru baaha nna bilákanie do ttu nubiyú kwiti nukuna ttu xo ttuni.
Sitsi túba anka xoniha nna dona daka ná bani ge yieru baaha.
Ka benne nuilaha nna yalhá usikanie.
Nubiyúha nna rana ke:
―¡Bittu gasinle!
Lebiꞌi regilale Jesús ge Nazaret benne betákana lo ya kurusiha.
Benneha chiba beyaka benbie.
Lanúrue tee nii.
Gwalulanniruga ata utixxakaneha.
Gwaleyya nna gwaligasi ka benne rudhetinieha lhe gwaligasi Pedro‑ni lhe,
daka Galilea‑nila chi deyye daneru gaabie nna niha‑liba ilenlee,
attiba chi rabie le tti sa reki lenleha.